39. schôdza NR SR - 6.deň - B. popoludní
Dátum: 2025-09-17
Poslanec: Luščíková, Darina (PS)
Druh vystúpenia: Vystúpenie v rozprave

Vážený pán predsedajúci, vážený pán minister, vážené kolegyne, vážení kolegovia dnes tu znova počúvame, ako sa vláda a minister financií Kamenický bijú do pŕs a hovoria, že vraj zodpovedne hospodária. Tak sa na to poďme pozrieť. Ak niekto tvrdí, že je zodpovedný hospodár musí vedieť vysvetliť, prečo robí rozhodnutia, ktoré nás stoja stovky miliónov eur a pritom neprinášajú žiadne ozdravenie verejných financií, neprinášajú pokles dlhu, ani rast prosperity, ani lepší život ľuďom na Slovensku. Práve dnes sme dostali potvrdené, že vaša energo pomoc zostáva v podstate plošná. Mali ste teraz možnosť ju zrušiť plošnú podporu a nahradiť ju adresnou. Neurobili ste to. A naďalej platí, že všetci ľudia, tí čo odvádzajú vyššie dane platia vyššie odvody a ešte vyššiu DPH-čku v cenách v obchodoch sa už dva roky skladajú na lacnejšiu energiu, pre tých ktorí ju objektívne nepotrebujú. Áno, aj pre tých ktorí s elektrinou vykurujú svoje bazény, dokonca aj príjazdové cesty. Toto je vaša definícia zodpovedného hospodárenia? Vy sa nás stále pýtate, čo by sme urobili my. A my vám trpezlivo opakujeme, že pomoc má byť adresná. Dnes sme sa dozvedeli, že vraj hovorím cudzie slová, preto aby tomu nikto nerozumel. Tak ja vám to vysvetlím. Pomoc patrí tým, ktorí ju skutočne potrebujú. Patrí domácnostiam, ktoré by bez nej padli do biedy, seniorom s nízkym dôchodkom, rodinám, ktoré si inak svoje účty nezaplatia bez toho, aby si odopreli základné potreby. Toto je adresná pomoc. A to nie je žiadna veda, je to elementárny základ udržateľnosti verejných financií a úplný základ spravodlivosti, a dokonca je to aj princíp sociálnej demokracie. A to vám musíme vysvetľovať my, po vašich 15 rokoch vlády sociálnej demokracie. Pán minister vy, ste nás obvinili, že by sme dali energo pomoc možno 5 alebo 10%, ďakujem že ma počúvate, na Slovensku. Prepáčte, ale my si dáta naozaj necucáme z prsta. My sa opierame o fakty a princíp adresnosti. Vy ste sa síce pokúsili upraviť energo pomoc, ale vyšlo vám z toho tak babrácky, že ju vraj potrebuje 90% ľudí na Slovensku. To si naozaj skutočne stojíte za týmto tvrdením? Pán minister, ja som sa chcela opýtať naozaj na tú energo pomoc, lebo ste nás obvinili z niečoho, tak budem rada keď ma budete počúvať. Ja rozumiem, ale vy vravíte, že 9 z 10 domácností na Slovensku je odkázaných na pomoc štátu a potrebuje dostávať energo pomoc. Tak sa pýtam, že ako vy vlastne ekonomicky riadite túto krajinu, keď vravíte, že 9 z 10 ľudí na Slovensku je odkázaných na vašu energo pomoc? A toto by ma naozaj zaujímalo. Ak by to bola pravda, priznávate tým vlastne úplný krach vašej hospodárskej politiky. Pretože 9 z 10 ľudí si nedokáže zaplatiť účty za elektrinu. Ak to je pravda, tak sa potom pýtam prečo? Prečo dostavajú pomoc tí, ktorí ju nepotrebujú? Dovoľte jednoduchý obraz, aby ste pochopili tú adresnosť. Na jednej strane ľuďom tlačíte do vrecka peniaze, mnohým, ktorí ich ani nepotrebujú a ani nechcú a to naozaj počúvam na Slovensku. Že oni nechcú vašu pomoc, ktorú vy im dávate, lebo sa chcú správať zodpovedne, ale na druhej strane tým istým ľuďom z druhého vrecka vyťahujete peniaze, cez dane a odvody, aby ste ich následne mohli naozaj teaterálne znova tlačiť do toho prvého vrecka. A aký to má zmysel? Kde je v tom ozdravenie, kde je v tom efektívnosť, kde je v tom elementárna spravodlivosť? Hýbete stovkami miliónov eur, presúvate ich z kôpky na kôpku, a výsledok? Peniaze sa v našom štáte prejedajú. Poviem to slušne, že sa prejedajú. Ekonomike to škodí a najzraniteľnejším to vôbec nijako nepomáha. V prípade energo pomoci hovoríme o viac ako 200 miliónoch euro. Toľko stála plošná schéma minulý rok a je predpoklad, že bude stáť aj ten nasledujúci, a stál aj tento. Keby ste namiesto plošnej podpory zaviedli adresnú pomoc a ušetrili čo i len polovicu, tak by ste dnes napríklad nemuseli žiadať od podnikateľov, aby platili náhradu príjmu svojim zamestnancom za práceneschopnosť až 14 dní namiesto 10 a pritom ich nechali odvádzať rovnaké vysoké nemocenské poistenie. A zároveň by ste nemuseli zdvíhať odvody živnostníkom, niektorí by nemuseli ročne prichádzať o tisícky eur. A tak ako povedala moja kolegyňa Zora Jaurová v zvláštnych prípadoch naozaj o množstvo peňazí a dokonca o peniaze, ktoré ani nezarobia. To sú konkrétne dve opatrenia za vyše 100 mil. eur, ktoré nemuseli byť, ak by tá energo pomoc bola adresná. Povedané inak, nezmyselná, neadresná a plošná energo ... ===== ... kolegyňa Zora Jaurová v zvláštnych prípadoch naozaj o množstvo peňazí a dokonca o peniaze, ktoré ani nezarobia. To sú konkrétne dve opatrenia za vyše 100 miliónov eur, ktoré nemuseli byť, ak by tá energopomoc bola adresná. Povedané inak. Nezmyselná, neadresná a plošná energopomoc otvorila dvere novým zaťaženiam pre podnikateľov a živnostníkov. Ja sa pýtam. Toto je váš recept na konkurencieschopnosť našej krajiny? Toto je vaša zlepšovanie podnikateľského prostredia? Poďme ďalej. Zvyšujete zdravotné odvody, čím zvyšujete cenu práce. A nie. Nerobíte to preto, aby malo zdravotníctvo a nemocnice viac peňazí na kvalitnejšie služby. Nerobíte to preto, aby pacientom nepadala na hlavu omietka, nerobíte to ani preto, aby holuby nelietali po, aké to bolo prenatálne nejaké alebo postnatálne, alebo aké to mi pán kolega Szalay možno pomôže, oddelenie v Košiciach. To je stav, kde takto koncové nemocnice dnes dlhujú vyše jednej miliardy eur a vy tieto peniaze idete znova prejesť. Toto je stav, kedy by každý zodpovedný hospodár smeroval nové zdroje do ozdravenia systému, do výkonu a kvality, pretože naše zdravotníctvo to naozaj potrebuje. Vy však jednoducho 385 miliónov eur jednoducho a použijem zase to slušnejšie slovo, prejete. Nepôjdu tam, kde by mali alebo by sa mali prejaviť v kvalite a dostupnosti zdravotnej starostlivosti, ktorú potrebujú naši ľudia, naši občania našej republiky, lebo naši ľudia je také sprofamované no. A prečo hovorím o prejedaní? Pretože oni nielenže nepôjdu do zdravotníctva, ale tieto vybraté peniaze nejdú ani na výdavky, ktoré by podporili produktivitu a rast. Nebudú podporovať inovácie, nebudú podporovať digitalizáciu, výskum, nebudú pomáhať zvyšovať konkurencieschopnosť krajiny, ktorá upadá a je jednou z najhorších v Európskej únii. Áno v konkurencieschopnosti nás už predbehlo aj také Rumunsko. To je skutočne varovný signál pre našu krajinu. Tieto výdavky nejdú ani na to, aby sa skvalitnilo školstvo, aby nám naše deti neutekali do zahraničia, ani aby sme tie mozgy, ktoré nám už raz odišli, dotiahli naspäť domov na Slovensko a dali deťom budúcnosť v krajine, ktorá si ich váži. Tieto deti odchádzajú a starí ľudia zostávajú osamelí vo svojich veľkých domoch v regiónov v Snine či Veľkých Kapušanoch alebo v Medzilaborciach. Nejdú tieto peniaze ani do infraštruktúry, ani do diaľnic na východe, ani do vodovodov a kanalizácií v mestách a obciach a pritom dosluhuje aj to, čo bolo postavené desaťročia naspäť. Vodovody a kanalizácie sú časovaná bomba. Starostovia a primátori vám to hovoria roky. Nie je za čo opravovať, nie je z čoho plánovať. Vaša odpoveď. Plošné neadresné míňanie a rast záťaže pre tých, ktorí tvoria hodnoty. Je nutné opakovať, že za vládnutia Ficovej vlády dlh rastie. Narástol o 15 miliárd za dva roky. Perspektíva jeho poklesu je v nedohľadne a nepomáha ani to, že beriete viac od tých, ktorí tvoria a pracujú. Pretože súčasne míňate na opatrenia, ktoré sa tvária ako sociálne, no v skutočnosti sú len pre vás politicky výhodné, ale ekonomicky neúčinné a dokonca pre krajinu deštruktívne. Zodpovedný hospodár vie, že ozdravenie verejných financií stojí na dvoch nohách. Na výdavkovej disciplíne a na raste ekonomiky. Vy oslabujete obe. Zvyšujete cenu práce, zvyšujete neistotu, meníte pravidlá na poslednú chvíľu a zároveň neinvestujete tam, kde sa každý vynaložený eurocent vrátil, kde by sa každý vynaložený eurocent vrátil v podobe vyššej produktivity. Dnes ste, pán minister, hovoril, že štandardizujete podnikateľské prostredie. No ja mám pocit, že to vidíte len vy. Nevidia to zamestnávateľské zväzy, nevidia to profesijné organizácie, nevidia to firmy. Nepoznám podnikateľa, ktorý by pochválil vaše kroky za tieto dva roky. My chodíme po Slovensku a počúvame len to, ako hádžete podnikateľom polená alebo celé už lesy pod nohy. Meníte pravidlá hry na poslednú chvíľu, robíte podnikanie ťažším a nepredvídateľným. Vidia to aj investori. Sme najhorší v regióne, krajina s najmenšími investíciami. Toto je vaša stabilita? Toto je vaša predvídateľnosť? Rozkrútili ste špirálu úpadku a v tejto špirále vás krajina a ľudia vôbec nezaujímajú. Dlh rastie, kvalita verejných služieb klesá a vy namiesto ozdravenia posúvate peniaze tam, kde prinášajú len krátkodobý pre vás výhodný politický efekt. Naša krajina dlhodobo klesá vo všetkých rebríčkoch, ktoré hovoria o kvalite života obyvateľov Slovenska. Ak chceme dobehnúť zaostávanie, musíme investovať do toho, čo zvyšuje našu produktivitu. Školstvo, veda, výskum, digitalizácia, infraštruktúra, moderné služby pre ľudí. Voda a kanalizácie v regiónoch, cesty. Toto sú investície, ktoré rozhodujú, či budeme krajina, ktorá sa posúva dopredu alebo len krajina, ktorá sa už dnes zmierila s úpadkom. A my naozaj nepoznáme žiadne, žiadne opatrenia, ktoré by táto vláda predstavila, aby sa tieto veci dobehli. Pán minister v záverečnej reči k skrátenému legislatívnemu konaniu ste povedali, že sa správate ako zodpovední hospodári. Skutky však hovoria niečo iné. Plošná energopomoc namiesto adresne, zvyšovanie odvodov a ceny práce, záťaž podnikateľov predlženou PN-kou, dvíhanie odvodov živnostníkom, vyššie dane pre strednú triedu, rast dlhu bez perspektívy ozdravenia, najslabšie investície v regióne. Takto sa naozaj nespráva zodpovedný hospodár. Zodpovedná politika má chrániť dôstojnosť ľudí. Ten kto si nevie zaplatiť základné účty, má dostať pomoc rýchlo, adresne a účinne. Ten kto ju nepotrebuje, ju dostať nemá. Nie je spravodlivé brať všetkým viac a potom im úplatkovo niečo vracať v plošných schémach. Nie je spravodlivé zvyšovať zdravotné odvody tým, ktorí tvoria hodnoty a zároveň nedať to naspäť do zdravotníctva, aby došlo k ozdraveniu zdravotníctva. Je veľmi ironické sľubovať podnikateľom štandardizáciu, keď im v skutočnosti hádžete pod nohy nie polená, ale fakt tie celé lesy. A preto kritizujeme tento návrh konsolidácie. Nie preto, že by sme boli proti zodpovednosti. Nie preto, že by sme odmietali konsolidáciu. Práve naopak. Kritizujeme ho preto, že je to len predstieraná konsolidácia. Neozdraví verejné financie, nezvýši konkurencieschopnosť našej krajiny, nepomôže rodinám naopak zoberie ľuďom nádej a krajine budúcnosť. Vážení občania nedajte sa oklamať slovami o zodpovednosti. Pozrite sa na čísla, na dôsledky a na to, ako sa míňajú naše spoločné peniaze. Ak má konsolidácia zmysel, ak má mať konsolidácia zmysel, musí byť skutočná, musí ozdravovať, nie financovať prejedanie. Musí motivovať, nie trestať tvorcov hodnôt. Musí chrániť zraniteľných nie dotovať luxus. A to nehovoríme len my s v opozícii, to hovoria všetci odborníci. Nikto sa za vás z odborníkov nepostavil, ale vy radšej s nikým nediskutujete, lebo vy nepotrebujete počuť pravdu. Ale dnes chcem povedať niečo aj ostatným ľuďom na Slovensku. Že viem, že mnohí z vás už strácajú vieru v túto krajinu. Počúvame to stále. Rozmýšľate, či má zmysel zostať. A ja vás prosím, zostaňte. Slovensko má šancu. Má ju vtedy, keď pošleme túto vládu preč a nahradíme jej chaotické a škodlivé rozhodnutia rozumnou, odbornou a férovou politikou. V Progresívnom Slovensku vieme, kde ušetriť, tak aby to ľudí bolelo čo najmenej, aby za svoju obetu dostali výsledky v podobe lepšej krajiny. Vieme, ako investovať, aby krajina rástla, vieme, ako vrátiť dôveru a istotu, ale na to musí táto vláda odísť. Ďakujem. (Potlesk.)